Publication: Magyar Közlöny
Issue: MK-1998-25 (Year: 1998, Number: 25)
Era: 1990-2004
Section: 4/1996. (V. 24.) MüM rendelettel módosított 10/1993.
Paragraph Index: 276

1. A szakmai vizsgán számon kérhető feladatok a szint megjelölésével A szakképesítés vizsgáztatási követelményei megegyeznek a III. fejezetben foglalt képzési követelmények tantárgyanként, illetve azokon belül jelölt témákban meghatározott elsajátítási szintekkel. Az alkalmazott tudásszint elemek értelmezését az 1. számú melléklet tartalmazza. A vizsgázónak a vizsgák során egyértelműen bizonyítania kell, hogy a III. fejezetben felsorolt tantárgyakból, illetve azok témáiból megfelelő elméleti és gyakorlati tudással rendelkezik, és a tantárgyi ismereteket képes átfogó komplex módon a gyakorlatban is alkalmazni. Az a tanuló, aki a tűzvédelmi előadó II. szakképzés tantervében előírt tanulmányi kötelezettségeinek eleget tesz, az oktatott tantárgyakból érvényes, legalább elégséges (2) évközi teljesítményt nyújt, szakmai vizsgára bocsátható. A szakmai vizsgán számot kell adni az égéselméleti és tűzoltási ismeretek, a tűzoltó készülékek és eszközök, a létesítés és használat tűzvédelmi szabályai, valamint a tűzvédelmi igazgatás tantárgyak tananyagának elsajátításáról. 1998/25. szám

Source: https://magyarkozlony.hu/hivatalos-lapok/d7948622a0e7874dc4ae59e311c7d2cbd877f3a9/dokumentumok/edc3e13c78c2aed4fc27ea66edc917f2dbd0d4a0/letoltes